Geografija Turske
Turska je evroazijska država, smještena u Anadoliji (97% teritorije) i na jugoistoku Balkana (oko 3%). Ukupna površina Turske je 783.562 km2 i po tome je 37. najveća država na svijetu. Od ukupne površine, 98% je kopno a ostatak od 2% otpada na vodene površine. Graniči sa Grčkom (206 km) i Bugarskom (240 km) na sjeverozapadu, Gruzijom (252 km) na sjeveroistoku, Armenijom (268 km) i Iranom (499 km) na istoku i Irakom (352 km) i Sirijom (822 km) na jugoistoku. Osim kopnene granice, dužine 2648 km, Turska izlazi i na Crno, Egejsko i Sredozemno more. Geografski se proteže više od 1.600 km u pravcu istok-zapad i oko 800 km u pravcu sjever-jug. Od ukupne površine 756.816 km2 se nalazi u Zapadnoj Aziji (Anadolija) i 23.764 km2 u Jugoistočnoj Evropi (Trakija). Pa iako zauzima samo 3% državnog teritorija, u Trakiji živi 10% turskog stanovništva. Istanbul je najmnogoljudniji grad u državi i jedan od najnaseljenijih na svijetu sa populacijom od 11.372.613 stanovnika. Turska ima izrazito važan strateški položaj jer se nalazi na granici dva kontinenta a kontroliše i pomorske prolaze Bosfor i Dardanele tzv. Turske prolaze preko kojih je Crno more povezano sa Egejskim i Sredozemnim morem a preko njih i sa ostatkom plovnih puteva.